Bo-Kaap kry Lego-stel as genoeg mense stem | Netwerk24
Bo-Kaap kry Lego-stel as genoeg mense stem
Deur Hendrik Hancke 03 November 2019 00:00
As ’n Suid-Afrikaanse grafiese ontwerper net nog sowat 9 500 stemme kan werf, sal Lego ’n stel vervaardig waarmee aanhangers van dié blokkies Kaapstad se ikoniese Bo-Kaap kan bou.
Die Bo-Kaap gaan dalk binnekort verewig word as ’n Lego-stel.
Wayne Nestadt (36), eienaar van Thought Fox Creative, het op Lego se webwerf rondgekrap en gesien die publiek kan voorstelle maak vir Lego-stelle. “As jou idee meer as 10 000 stemme kry, word jou stelletjie gemaak,” sê Nestadt. Teen druktyd het dié voorstel 492 stemme gehad.
“Plekke soos New York, Londen en Parys het almal Lego-stelletjies wat jy kan koop en bou. Daar moes lankal een van ons land gewees het.
“Waar gaan jy ’n ander buurt kry wat so mooi kleurvol en divers is?”
Wayne Nestadt se digitale ontwerp. As 10 000 mense op Lego se webwerf vir die Bo-Kaap-stel stem, sal die speelgoedmaatskappy boustelle van dié woonbuurt vervaardig.
Nestadt het sy ontwerpe digitaal gedoen en ingedien. Teen 17 Oktober was daar ’n amptelike boodskap van Lego in die kommentare op sy plasing:
“Geluk met jou 100 ondersteuners! Jy het nog 365 dae verdien. Jy het dit verby jou eerste mylpaal gemaak en 100 ondersteuners binne die eerste 60 dae gekry. As beloning het jy nou nog ’n jaar om 1 000 ondersteuners te werf,” lui die boodskap.
Nestadt is in sy noppies. “Ek het nou altesame 411 dae om ’n duisend stemme te behaal, dan kry ek ’n verdere 182 dae om altesame 10 000 stemme te kry,” sê Nestadt.
Die Bo-Kaap, met sy kleurvolle historiese huisies en keisteenstrate, tel onder Kaapstad se oudste woonbuurte. Volgens die Suid-Afrikaanse Erfenishulpbronne-agentskap is die hoogste konsentrasie van Suid-Afrikaanse argitektuur wat van voor 1850 dateer in dié woonbuurt.
Mense wat vir die Bo-Kaap Lego-stel wil stem, moet na Ideas.Lego.com gaan. Tik “Bo Kaap” (sonder die koppelteken) in die soekblokkie.
As 10 000 mense op Lego se webwerf vir die Bo-Kaap-stel stem, sal die speelgoedmaatskappy boustelle van dié woonbuurt vervaardig.
Hy het ook vyf figuurtjies vir sy boustel ontwerp.
Wayne Nestadt (36) is ’n Suid-Afrikaanse grafiese ontwerper.